দৈনিক জনকন্ঠ || ৩০ সেপ্টেম্বর পর্যন্ত জরিমানা ছাড়াই হোল্ডিং ট্যাক্স ও ট্রেড লাইসেন্স নবায়ন
অনলাইন রিপোর্টার ॥ জরিমানা আর সারচার্জ ছাড়াই ঢাকা উত্তর সিটি কর্পোরেশনের (ডিএনসিসি) হোল্ডিং ট্যাক্স ও ট্রেড লাইসেন্স নবায়নের সময়সীমা বাড়ানো হয়েছে। করোনাভাইরাসের প্রাদুর্ভাব বিবেচনা করে এমন সিদ্ধান্ত নেওয়া হয়েছে বলে জানিয়েছে ডিএনসিসি।
আজ বৃহস্পতিবার (২ জুলাই) ডিএনসিসির পক্ষ থেকে এ বিষয়ে এক সংবাদ বিজ্ঞপ্তিতে বলা হয়, ডিএনসিসির আওতাধীন করদাতাদের ২০১৯-২০ অর্থবছরের বকেয়া হোল্ডিং ট্যাক্সের ওপর ১৫% সারচার্জ এবং ব্যবসায়ীদের জন্য ট্রেড লাইসেন্স নবায়ন ফি জরিমানা ছাড়াই পরিশোধের সময়সীমা আগামী ৩০ সেপ্টেম্বর ২০২০ তারিখ পর্যন্ত বর্ধিত করা হলো।